L'Eliana ret homenatge a les persones majors amb el ‘Mes de la Gent Gran 2025’
02 de maig de 2025

L'Ajuntament de l'Eliana ha presentat la programació del ‘Mes de la Gent Gran 2025’, una iniciativa que un any més busca reconéixer i posar en valor el paper fonamental que exerceixen les persones majors en la vida social i comunitària del municipi. Durant tot el mes de maig, les persones jubilades i pensionistes majors de 65 anys, especialment les empadronades a l'Eliana, podran gaudir d'una àmplia oferta d'activitats dissenyades per a fomentar l'envelliment actiu, la formació contínua i la convivència.

El programa donarà inici dilluns 5 de maig amb la presentació oficial al Centre Sociocultural, que inclourà una actuació musical a càrrec de Lilivet Essència Havanera i una degustació de productes valencians.

Entre les activitats més destacades es troben un viatge a la Vall d'Uixó i visita a les Coves de Sant Josep; el Concert del 40 aniversari de la Unió Musical de l'Eliana; i l'espectacle musical ‘Un viatge per la música’ a l'Auditori Municipal.

Completen la programació activitats com xarrades, exposicions i homenatges, com el dedicat a ‘Les xiques del cable’; tallers de capacitació digital; una visita a l'exposició immersiva de Tutankamon; el tradicional menjar de germanor i sopar col·lectiu amb activitat astronòmica; a més de teatre i activitats intergeneracionals, com ‘Un dia en la vida de...’, en col·laboració amb l'IES de l'Eliana.

Les inscripcions per a les diferents activitats, inclosos viatges i dinars, hauran de realitzar-se en la Llar de Jubilats i Pensionistes, de dimarts a divendres en horari de 10.00 a 13.00 h i de 17.00 a 20.00 h. Les places són limitades.

Segons la regidora de Persones Majors, Eva Santafé, “amb aquesta proposta l'Ajuntament reafirma el seu compromís amb les polítiques públiques orientades a garantir el benestar, la participació i la inclusió activa de les persones majors en la societat local”.